CELEX: 32006D0009(01)
Language: lv
Date: 2006-02-24 00:00:00
Title: Valdes lēmums 9/2006/GB — Eiropas Policijas akadēmijas par direktora amata kandidātu atlases noteikumiem, (ko Valde pieņēmusi  2006. gada 24. februārī )

6.5.2006   
            
            
               LV
            
            
               Eiropas Savienības Oficiālais Vēstnesis
            
            
               C 107/1
            
         
      VALDES LĒMUMS 9/2006/GB
   Eiropas Policijas akadēmijas par direktora amata kandidātu atlases noteikumiem,
   
      (ko Valde pieņēmusi 2006. gada 24. februārī)
   
   (2006/C 107/01)
   
      CEPOL VALDE,
   Ņemot vērā Padomes Lēmumu 2005/681/TI (2005. gada 20. septembris), ar ko izveido Eiropas Policijas akadēmiju (CEPOL) un atceļ Lēmumu 2000/820/TI (1), un jo īpaši tā 11. panta 1. punktu.
   Tā kā noteikumu pieņemšana attiecībā uz direktora amata kandidātu atlasi ir Eiropas Policijas akadēmijas valdes kompetencē,
   IR PIEŅĒMUSI ŠO LĒMUMU.
   1. pants
   Kandidātu atlase Eiropas Policijas akadēmijas (turpmāk — “CEPOL”) direktora amatam notiek saskaņā ar šo lēmumu.
   2. pants
   1.   Lai piemērotu šo lēmumu, uzskata, ka CEPOL direktora amats ir atbrīvojies:
   
               —
            
            
               9 mēnešus pirms direktora amata pilnvaru termiņa beigšanās;
            
         
               —
            
            
               valdei saņemot direktora iesniegumu par atkāpšanos;
            
         
               —
            
            
               valdei pieņemot lēmumu par piespiedu atbrīvošanu no amata, atbrīvošanu no amata dienesta interesēs vai atlaišanu;
            
         
               —
            
            
               9 mēnešus pirms dienas, kad direktors kļūst 65 gadus vecs;
            
         
               —
            
            
               direktora nāves gadījumā.
            
         2.   Par vakanci valde sagatavo darba sludinājumu, kurā sniegts sīks amata raksturojums, tostarp norādīts atalgojums, veicamie pienākumi, vajadzīgā kvalifikācija, prasmes un pieredze.
   Sludinājumā norāda, ka kandidātiem rakstisks pieteikums ar pievienotu curriculum vitae jāiesniedz valdes priekšsēdētājam 60 dienās pēc pirmajā daļā minētā sludinājuma publicēšanas Eiropas Savienības Oficiālajā Vēstnesī, kā tas norādīts sludinājumā.
   3. pants
   1.   Valde nodrošina, ka 2. panta 2. punktā minēto sludinājumu publicē Eiropas Savienības Oficiālajā Vēstnesī.
   2.   CEPOL par vakanto direktora amata vietu informē kontaktpersonas un Eiropas Komisiju. Kontaktpersonas par vakanci informē attiecīgās iestādes savās valstīs. Valstu kompetentās iestādes ir atbildīgas, lai nodrošinātu, ka par vakanci ir zināms attiecīgām aģentūrām un visiem attiecīgiem darbiniekiem.
   3.   Izskata gan iekšējos, gan ārējos pieteikumus.
   4.   CEPOL pretendentiem nosūta pieteikuma saņemšanas apstiprinājumu.
   4. pants
   1.   Valde izveido atlases komiteju (turpmāk — “komiteja”), lai sagatavotu valdes lēmumu.
   2.   Četras dalībvalstis, ko valde šim nolūkam izlozējusi, un Komisija darbam komitejā norīko pārstāvi.
   3.   Saskaņā ar 2. punktu norīkotie komitejas locekļi komitejā darbojas līdz atlases procedūras beigām.
   4.   Ja ir pamats uzskatīt, ka komitejas loceklim ar kādu no amata pretendentiem ir personiskas attiecības, šis komitejas loceklis atlasē nepiedalās. Šādos gadījumos locekli norīkojusī dalībvalsts valdei sniedz ierosinājumu viņu aizstāt un darbam komitejā norīko citu pārstāvi.
   5.   CEPOL sekretariāts ir arī komitejas sekretariāts.
   5. pants
   1.   Pirmajā komitejas sanāksmē tās locekļi no sava vidus izvēlas priekšsēdētāju.
   2.   Lai veiktu savus uzdevumus, komiteja var lūgt viena vai vairāku novērtētāju palīdzību. Šādu lūgumu iesniedz valdes priekšsēdētājam, kas par to pieņem lēmumu. Novērtētājiem nav komitejas locekļa statuss.
   3.   Komitejai ir šādi uzdevumi:
   
               a)
            
            
               veikt pretendentu sākotnēju novērtējumu, ņemot vērā to profesionālo kvalifikāciju, prasmes un pieredzi;
            
         
               b)
            
            
               intervēt pretendentus;
            
         
               c)
            
            
               iesniegt ziņojumu valdei.
            
         6. pants
   1.   Ja to uzskata par vajadzīgu, valde var pieņemt lēmumu organizēt īpašu ar amatu saistītu novērtējuma procedūru. Valde pieņem lēmumu par konkrētajām vajadzībām.
   Šajā gadījumā novērtēšanu veic komiteja, lai izvērtētu amata pretendentu konkrēto kvalifikāciju un kompetenci.
   2.   Komiteja intervē visus pretendentus, kuru pieteikumi ir pieņemami un kuri atbilst sludinājumā izklāstītajām prasībām, lai novērtētu viņu kvalifikāciju, prasmes un pieredzi, kā arī spēju pildīt ar ieņemamo amatu saistītos pienākumus. Intervijas izmanto arī, lai pārbaudītu kandidātu Eiropas Savienības iestāžu oficiālo valodu zināšanas.
   3.   Ja komiteja to uzskata par vajadzīgu, visiem vai dažiem pretendentiem var sarīkot otru interviju kārtu.
   7. pants
   Testus un intervijas rīko Apvienotajā Karalistē. Pretendentiem, komitejas locekļiem un novērtētājiem atlīdzina ceļa izdevumus, visus uzturēšanās izdevumus un maksu par viesnīcu.
   8. pants
   Pēc interviju pabeigšanas komiteja par saņemtajiem iesniegumiem un tās veikto procedūru izstrādā atbilstīgi pamatotu ziņojumu. komiteja lēmumu par ziņojumu pieņem ar vienkāršu balsu vairākumu. Šo ziņojumu valdei nosūta pēc iespējas ātrāk pēc interviju pabeigšanas, tam pievienojot to pretendentu curriculum vitae, kuru pieteikumi ir pieņemami un kuri atbilst sludinājumā izklāstītajām prasībām.
   9. pants
   1.   Pamatojoties uz komitejas ziņojumu un jebkuru papildu informāciju, ko tā vēlas gūt no komitejas, valde pieņem lēmumu par CEPOL direktora iecelšanu amatā (2).
   2.   Ja valde to uzskata par vajadzīgu, pirms lēmuma pieņemšanas tā var uzklausīt dažus vai visus pretendentus. Ja kāds no valdes locekļiem ir arī pretendentu sarakstā, viņš nepiedalās valdes lēmuma pieņemšanā.
   10. pants
   Komitejas locekļi, novērtētāji, kā arī valdes locekļi un iesaistītās CEPOL amatpersonas attiecībā uz informāciju par pretendentiem un atlases procedūras rezultātiem ievēro pilnīgu konfidencialitāti.
   11. pants
   Ja saskaņā 11. panta 2. punktu Padomes Lēmumā 2005/681/TI direktora amata pilnvaru termiņu var pagarināt, valde, atkāpjoties no šajā lēmumā paredzētās procedūras, var pieņemt lēmumu par atjaunošanu amatā.
   Lēmumu par atjaunošanu amatā pieņem vismaz 9 mēnešus pirms direktora amata pilnvaru termiņa beigām.
   12. pants
   Šis lēmums stājas spēkā nākamajā dienā pēc tam, kad to apstiprinājusi Padome (3). To publicē Eiropas Savienības Oficiālajā Vēstnesī.
   
      Vīnē, 2006. gada 24. februārī
      
         
            Valdes vārdā —
         
         
            valdes priekšsēdētājs
         
         János FEHÉRVÁRY
         
      
   
   
      (1)  OV L 256, 1.10.2005., 63. lpp.
   
   
      (2)  Padomes 2005. gada 20. septembra Lēmuma 2005/681/TI 10. panta 7. punkts ir šāds:
   
      “Ja šajā lēmumā nav noteikts citādi, valde pieņem lēmumus ar divu trešdaļu locekļu balsu vairākumu”.
   
   
      (3)  Padome apstiprinājusi 2006. gada 27. aprīlī.